**Република Србија**

**ГРАД УЖИЦЕ**

**ГРАДОНАЧЕЛНИК**

**Комисија за избор чланова тела за праћење**

**примене ЛАП-а града Ужица**

**II број 021-28/17**

**Датум: 25. јануар 2018.године**

На основу тачке 17.1.2 Локалног антикорупцијског плана (ЛАП) града Ужица (''Службени лист града Ужица'' број 32/17) и тачке 2. Решења о образовању Комисије за избор чланова тела за праћење примене ЛАП-а града Ужица (''Службени лист града Ужица'' број 37/17), Комисија за избор чланова тела за праћење примене ЛАП-а града Ужица, на седници одржаној 25.01.2018.године, усваја

**ПОСЛОВНИК О РАДУ КОМИСИЈЕ ЗА ИЗБОР ЧЛАНОВА ТЕЛА ЗА ПРАЋЕЊЕ ПРИМЕНЕ ЛАП-А ГРАДА УЖИЦА**

**ОСНОВНЕ ОДРЕДБЕ**

**Члан 1.**

Овим Пословником се уређују, у складу са Локалним антикорупцијским планом (ЛАП) града Ужица (у даљем тексту: ЛАП града Ужица) начин рада и друга питања од значаја за рад Комисије за избор чланова тела за праћење примене ЛАП-а града Ужица (у даљем тексту: Комисија).

**Члан 2.**

Комисија је независно и непристрасно тело оформљено са циљем да дефинише критеријуме и изабере чланове Локалног антикорупцијског форума града Ужица (у даљем тексту ЛАФ).

**ЗАДАЦИ КОМИСИЈЕ**

**Члан 3.**

Комисија ће израдити критеријуме за избор чланова Локалног антикорупцијског форума града Ужица (у даљем тексту: Критеријуми) у складу са усвојеним ЛАП-ом града Ужица.

Комисија спроводи конкурс и саставља Ранг листу кандидата за чланове ЛАФ-а.

По обављању задатака за које је образована, Комисија се може накнадно састајати по потреби, на предлог координатора или члана Комисије.

**СТРУКТУРА КОМИСИЈЕ**

**Члан 4.**

Комисија има седам (7) чланова, које је именовао градоначелник града Ужица.

Комисија има координатора и заменика координатора.

У раду Комисије, без права одлучивања, учествује и координатор ЛАП-а града Ужица кога је именовао градоначелник града Ужица.

**Члан 5**

Комисија има секретара.

Секретар Комисије учествује у раду Комисије, без права одлучивања и стара се о обављању административно техничких послова у вези са сазивањем седница Комисије, помаже координатору Комисије у припреми материјала за рад Комисије, обрађује акта која доноси Комисија, води записник са седница Комисије.

Секретар Комисије је дужан да сарађује са Координатором ЛАП-а у циљу припрема аката за Комисију.

**РАД КОМИСИЈЕ**

**Члан 6.**

Комисија на првој седници усваја Пословник о раду Комисије.

Координатор Комисије представља и заступа Комисију, сазива и председава седницама Комисије, потписује акта Комисије, стара се о примени овог пословника.

У случају одсуства или спречености координатора, мења га заменик, који има сва права и обавезе као и координатор Комисије.

У случају одсуства координатора и заменика координатора Комисије, седницом председава члан Комисије кога одреди Координатор.

**Члан 7.**

За рад и пуноважно одлучивање Комисије потребно је присуство већине од укупног броја чланова Комисије.

**Члан 8.**

Комисија се састаје по потреби или на предлог координатора, заменика координатора или члана Комисије.

Позив за седницу садржи: место и времене одржавања седнице и предлог дневног реда.

Позив за седницу као и материјали који се разматрају, члановима Комисије се достављају електронским путем.

Седница Комисије се може у изузетним случајевима заказати телефоном или договором на седници.

**Члан 9.**

На седници Комисије води се записник, у који се уносе: датум и време одржавања седнице, имена присутних, имена одсутних чланова Комисије, име председавајућег, имена лица која по позиву учествују у раду Комисије, дневни ред, питања која су разматрана и предлози изнети на седници, као и одлуке Комисије.

**Члан 10.**

Пре усвајања дневног реда, приступа се усвајању записника са претходне седнице.

Уколико записник из става 1. овог члана није припремљен за седницу Комисије, он ће се усвајати на некој од наредних седница Комисије.

Примедбе на записник може да изнесе сваки члан Комисије.  
 Након изјашњавања по примедбама, председавајући ставља на гласање записник у целини.

**Члан 11.**

Дневни ред седнице утврђује Комисија, на предлог координатора Комисије.  
 Сваки члан Комисије може предложити измену и допуну предложеног дневног реда, пре његовог усвајања.  
 Након изјашњавања по предлозима за измену или допуну дневног реда, Комисија се изјашњава о дневном реду у целини.

**Члан 12.**

Након усвајања дневног реда прелази се на рад по тачкама усвојеног дневног реда. Пре расправе по тачкама дневног реда, Комисију о тачки дневног реда извештава председавајући или лице које он одреди.  
 Председавајући даје реч члановима Комисије који желе да учествују у расправи по редоследу пријављивања

**ОДЛУЧИВАЊЕ**

**Члан 13.**

Комисија одлуке доноси већином од присутног броја чланова Комисије.

**ЈАВНОСТ РАДА**

**Члан 14.**

Рад комисије је јаван.

Јавност рада Комисије обезбеђује се оглашавањем записника и одлука Комисије на званичној интернет презентацији Града.

Координатор, заменик координатора Комисије или друго лице које овласти координатор Комисије може одржавати конференције и издавати саопштења за медије као и на други начин омогућити да јавност буде упозната са радом и активностима Комисије.

**ПОСТУПАК ИЗБОРА ЧЛАНОВА ЛАФ-А**

**Члан 15.**

Комисија дефинише услове, критеријуме и мерила за избор чланова ЛАФ-а.

Најкасније 7 (седам) дана након утврђивања коначних критеријума, Комисија ће објавити јавни позив за чланове ЛАФ-а.

Јавни позив ће бити састављен у складу са усвојеним условима, критеријумима и мерилима.

Јавни позив ће бити објављен на званичном сајту града Ужица и у једном листу који се дистрибуира на територији града Ужица. Обавештење о јавном позив биће објављено у електронским медијима на територији града Ужица.

**Члан 16.**

Најкасније 15 (петнаест) дана по окончању рока за подношење пријава, Комисија ће утврдити коначну ранг листу подносиоца пријава за чланство у ЛАФ-у у складу са прописаним условима, критеријумима и мерилима.

На основу коначне ранг листе, Скупштина града доноси одлуку о именовању чланова ЛАФ-а града Ужица.

Комисија ће међу кандидатима бирати 3 (три) члана/чланице ЛАФ-а.

**Члан 17.**

У случају подношења оставке односно разрешења ЛАФ-а или неког од чланова ЛАФ-а, Комисија расписује нови јавни позив по поступку предвиђеним овим Пословником за избор чланова ЛАФ-а односно за упражњено место у ЛАФ-у.

**ЗАВРШНЕ ОДРЕДБЕ**

**Члан 18.**

Сва питања која нису уређена овим Пословником уредиће се закључком Комисије, у складу са ЛАП-ом града Ужица и овим Пословником.

**Члан 19.**

Овај пословник ступа на снагу даном доношења и објављује се на званичном сајту града Ужица.

**КООРДИНАТОР КОМИСИЈЕ**

**Миодраг Петковић с.р.**